પ્રાપ્ત માહિતી અનુસાર ગુજરાત માધ્યમિક અને ઉચ્ચતર માધ્યમિક શિક્ષણ બોર્ડની પરીક્ષાનો ૮ માર્ચથી પ્રારંભ થશે. જેમાં ધોરણ-૧૨ સામાન્ય પ્રવાહની પરીક્ષાના પરીક્ષા કેન્દ્રો નક્કી કરી દેવામાં આવ્યા છે. બોર્ડ દ્વારા સામાન્ય પ્રવાહના પરીક્ષા કેન્દ્રોની યાદી જાહેર કરી છે. બોર્ડ દ્વારા નક્કી કરવામાં આવેલા પરીક્ષા કેન્દ્રોને લઈને કોઈ રજૂઆત કરવાની હોય તો ૭ ફેબ્રુઆરી સુધી બોર્ડ સમક્ષ રજૂઆત કરી શકાશે. મુદ્દત પૂર્ણ થયા પછી કોઈ પણ રજૂઆત ધ્યાને લેવામાં આવશે નહીં. ઉપરાંત હોલ ટિકિટ ઈશ્યુ થયા પછી કોઈ પણ પ્રકારનો ફેરફાર બોર્ડ દ્વારા કરવામાં આવશે નહીં તેમ સૂત્રોએ જણાવ્યું હતું.સમગ્ર રાજ્યમાંથી ધોરણ-૧૨ સામાન્ય પ્રવાહની પરીક્ષા માટે ૫૫૩૩ સ્કૂલો નક્કી કરવામાં આવી છે. આ સ્કૂલોમાંથી ૫.૧૪ લાખ વિદ્યાર્થીઓ સામાન્ય પ્રવાહની પરીક્ષા આપશે. બોર્ડ દ્વારા અમદાવાદની જય સોમનાથ સ્કૂલનું પરીક્ષા કેન્દ્ર રદ કરવામાં આવ્યું છે અને તેના બદલે પૂર્વ વિસ્તારમાં અન્ય સ્કૂલને પરીક્ષા કેન્દ્ર ફાળવવામાં આવ્યું છે. બોર્ડની તાજેતરમાં મળેલી બેઠકમાં પણ પરીક્ષા માટેના નવા કેન્દ્રો નક્કી કરવામાં આવ્યા હોવાનું જાણવા મળે છે.